Laššáková, Ľubica, poslankyňa NR SR (2021-11-02):
Ďakujem pekne za slovo. Vážený pán predsedajúci, vážené kolegyne, vážení kolegovia, veľa z toho, čo ja som chcela povedať, už tu odznelo, tak nebudem sa opakovať, ale poukážem na niektoré fakty. Ako ministerka kultúry som naozaj vysokú pozornosť venovala aj kultúre národnostných menšín, pretože som presvedčená o tom, že národnostné menšiny, ktoré na Slovensku žijú, sú povinné, by som povedala, udržiavať svoje kultúrne tradície a takto zveľaďovať svoju identitu. Sú to národnosti, ktoré tu žili, žijú a verím, že aj budú žiť. Takmer všetky národnosti, ktoré tu žijú, majú svoje zväzy a združenia a všetci vieme, že ich majú najmä kvôli jednoduchšej prezentácii navonok a, samozrejme, aj kvôli jednoduchšiemu získavaniu finančných zdrojov na svoju prezentáciu. Každý zástupca takéhoto zväzu by vám vedel povedať, že zdroje na svoju existenciu získavajú dlho a ťažko. Chápem, že pán poslanec dáva do popredia najmä národnostnú menšinu, z ktorej pochádza, a snaží sa zákonom upraviť financovanie tejto menšiny zo štátneho rozpočtu, aby jednoducho aj príslušníci maďarskej národnostnej menšiny združení v Csemadoku mali svätý pokoj a svoje peniaze dostali automaticky každý rok na účet. Maďarský spoločenský a kultúrny zväz Csemadok je naozaj stará kultúrna inštitúcia, ja tomu rozumiem, ale je len jedna z mnohých v tejto krajine. Ja neviem, pán poslanec, či už máš aj dohodu s ministrom financií, že každý rok automaticky 300-tisíc eur priklepnú do kapitoly ministerstva kultúry automaticky na tento účel. Zaujíma ma ale, či takto budeš postupovať aj pri iných zväzoch a združeniach a či budeš rovnako žiadať štátom garantovanú finančnú pomoc aj pre zväz Rusínov, Bulharov, Čechov, Ukrajincov, Poliakov, Maďarov a podobne, pretože na Slovensku žije podľa oficiálnych štatistických údajov, dnes sme to už niekoľkokrát počuli, ale ja to zopakujem, trinásť národnostných menšín. Verím, že tých 300-tisíc eur ročne, ktoré navrhujete vyčleniť z kapitoly Ministerstva kultúry Slovenskej republiky na Csemadok, nie sú tie peniaze, ktoré ste vlani a tento rok zobrali Matici slovenskej z jej vydavateľskej a kultúrnej činnosti, pretože pravda je taká, že Matica slovenská vždy akceptovala dodatok v podobe 400-tisíc eur pre Maticu slovenskú, bol to dodatok k zmluve o financovaní Matice slovenskej, a tieto peniaze, by som povedala, takmer automaticky za našich vlád – teda okrem milión 370-tisíc – dostávala Matica slovenská práve na kultúrnu a vydavateľskú činnosť. Pán poslanec, je známe, aj mediálne známe, že máte nadštandardné vzťahy s niektorými členmi maďarskej vlády, tak skúste možno svojim maďarským priateľom, členom vlády navrhnúť, aby z tej kôpky miliónov, ktoré hodlajú investovať do kúpy národných kultúrnych pamiatok na Slovensku, vyčlenili časť pre Csemadok. Všetky informácie, o ktorých som chcela ďalej hovoriť, už tu odzneli, poviem teda to, čo tu neodznelo. Ja ovládam maďarský jazyk, pretože moji prarodičia nehovorili po slovensky, hovorili iba po maďarsky, ja veľmi dobre viem, čo je to Csemadok, pretože cez prázdniny ma starí rodičia aj s mojou sestrou často brávali na podujatia Csemadoku a doprajem členom tohto spoločenského a kultúrneho zväzu podstatne viac financií, ako majú doteraz, ale prosím, nie na úkor našej národnej kultúrnej inštitúcie Matice slovenskej. Prosím rovnakú pozornosť naozaj venovať aj iným národnostným menšinám, ktoré na Slovensku fungujú takisto vo svojich zväzoch a združeniach. A predsa len na záver by som pripomenula ešte jeden fakt, pretože sa tu o ňom hovorilo viackrát, je rozumný a takisto ho mám vo svojom návrhu. Pred štyrmi rokmi na Slovensku vznikol špecifický fond, hovorili sme o tom, je to Fond na podporu kultúry národnostných menšín, takýto je jeho oficiálny názov, ktorý pracuje so štátnymi prostriedkami. Každý rok dostáva Fond na podporu kultúry národnostných menšín 8 miliónov eur. Tieto peniaze sú určené práve na podporu kultúry národnostných menšín, všetkých národnostných menšín, ktoré na Slovensku žijú. Mnoho podujatí aj v rámci Csemadoku dostalo na svoju činnosť desaťtisíce eur, to vieš dobre, pán poslanec, práve pre Csemadok. Ak chcete kultúre národnostných menšín všetkým, nielen tej maďarskej, pomôcť, skúste sa, prosím, zamerať na transformáciu, reštrukturalizáciu alebo akokoľvek to nazveme, na reformu Fondu na podporu kultúry národnostných menšín tak, aby naozaj pomáhali kultúre všetkých, podotýkam, všetkých národnostných menšín, ktoré na Slovensku žijú. Ďakujem.